section_heading: Vojna karijera
paragraph_text: Richard Wellmann rođen je 29. lipnja 1859. u Schönfeldu. U prusku vojsku stupio je u travnju 1877. služeći u 12. grenadirskoj pukovniji "Princ Karlo Pruski" smještenoj u Frankfurtu na Odri. Od listopada 1884. pohađa Prusku ratnu akademiju koju završava u srpnju 1887. nakon čega se vraća na službu u 12. grenadirsku pukovniju. U travnju 1888. promaknut je čin poručnika, te raspoređen na službu u 29. pješačku pukovniju "van Horn" sa sjedištem u Trieru. U navedenoj pukovniji od listopada 1889. obnaša dužnost pobočnika, i to do prosinca 1891., od kada istu dužnost obnaša u 32. pješačkoj brigadi smještenoj u Saarbrückenu. U lipnju 1893. unaprijeđen je u čin satnika, nakon čega se od lipnja 1895. ponovno nalazi na službi u 29. pješačkoj pukovniji "van Horn". U ožujku 1899. imenovan je pobočnikom u 39 pješačkoj pukovniji u Colmaru, tijekom koje službe je u lipnju 1900. promaknut u čin bojnika.